El Ple Municipal acorda iniciar immediatament l'estudi per a la cessió del Conservatori Municipal a la Generalitat Valenciana
28 de juliol 2022

![](/media/342cnqac/c_conservatorio.jpg?width=850&height=564.0909090909091)

La Corporació Municipal ha acordat este matí en el Ple Ordinari de juliol iniciar immediatament l'estudi per a la cessió del Conservatori Professional de Música Joaquín Rodrigo, de titularitat municipal a la Generalitat Valenciana.

En este sentit, en el cas que es complisquen els requisits, l'acord de cessió es portarà al Ple per a la seua aprovació, en un termini màxim de tres mesos. La moció, que s'ha aprovat per unanimitat amb una esmena del Partit Popular i una altra del PSOE, ha sigut presentada per Iniciativa Porteña i defensada pel seu portaveu Manuel González.

A més, s'ha acordat instar la Diputació Provincial de València que aporte la part proporcional del cost de l'alumnat procedent de fora del municipi, fins que finalitze la integració del Conservatori Professional de Música en la Xarxa Valenciana de titularitat de la GVA. (Esmena presentada pel grup municipal del PP).

També s'ha aprovat que en este procés de cessió, es tinguen en compte les condicions laborals dels actuals treballadors i treballadores del conservatori perquè este procés de canvi no minve les seues condicions laborals. (Esmena presentada pel grup municipal del PSPV-PSOE).

La part expositiva de la moció indica que «**des d'Iniciativa Porteña portem anys denunciant l'enorme despesa que suposa per a les arques municipals el conservatori de música que este ajuntament va posar en marxa en el curs 2000- 2001, durant el mandat que conformaven Partit Popular, Bloc Nacionalista Valencià i dos regidors trànsfugues. Des de llavors fins hui, les arques municipals han destinat desenes de milions d'euros al conservatori, sense que siga una competència pròpia d’este ajuntament, tal com acrediten els informes de la direcció territorial d'administracions locals. Iniciativa Porteña, ha demandat per activa i per passiva, que siga la Generalitat la que es faça càrrec d'este servei, per ser de la seua competència**».

Tal com explica la moció, fa uns mesos, el govern autonòmic va fer una sèrie de modificacions legals que «**poden ajudar en el camí de cedir el conservatori de música municipal**», a la Generalitat Valenciana. En la secció II del capítol VI de la Llei 7/2021, de 29 de desembre, de mesures fiscals, de gestió administrativa i financera i d'organització de la Generalitat, es fa referència a la Integració dels conservatoris de música i dansa de les administracions locals en la xarxa valenciana de titularitat de la Generalitat. Concretament en esta part de la llei, explica el règim Jurídic d'Integració dels Conservatoris Professionals de Música i Dansa de les Administracions Locals en la Xarxa Valenciana de titularitat de la Generalitat.

«**En el cas que complírem amb els requisits per a poder iniciar la cessió, el primer pas seria un acord plenari, per la qual cosa des d'Iniciativa Porteña entenem que s'haurien d'iniciar els tràmits previs a l’acord plenari, mitjançant l'emissió de diferents informes tècnics que obriren el camí a l’aprovació plenària**», tal com recull la moció.

**![](/media/g1wdo1xy/c_manuelgonzalezip.jpg?width=850&height=566.9886363636364)**

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-acorda-iniciar-immediatament-l-estudi-per-a-la-cessio-del-conservatori-municipal-a-la-generalitat-valenciana/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-acorda-iniciar-immediatament-l-estudi-per-a-la-cessio-del-conservatori-municipal-a-la-generalitat-valenciana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-acorda-iniciar-immediatament-l-estudi-per-a-la-cessio-del-conservatori-municipal-a-la-generalitat-valenciana/ "Linked In")
*   [](mailto:?body=https://aytosagunto.es/va/actualitat/el-ple-municipal-acorda-iniciar-immediatament-l-estudi-per-a-la-cessio-del-conservatori-municipal-a-la-generalitat-valenciana/)